ఎట్టకేలకు మార్కెట్లోకి గెలాక్సీ నోట్‌-9
-  పెద్ద తెర, అత్యధిక మెమోరీతో లభ్యం
న్యూయార్క్‌: స్మార్ట్‌ఫోన్‌ ప్రియులు ఎంతగానో ఎదురుచూస్తోన్న శాంసంగ్‌ గెలాక్సీ నోట్‌ -9 ఫోన్‌ ఎట్టకేలకు విడుదలైంది. న్యూయార్క్‌లోని బ్రూక్లిన్‌లో జరిగిన కార్యక్రమంలో శాంసంగ్‌ ఈ ఫోన్‌ను ప్రపంచ మార్కెట్లోకి విడుదల చేసింది. నోట్‌ సిరీస్‌లో ఇప్పటివరకు ఉన్న మోడళ్ల కంటే అతిపెద్ద బ్యాటరీ, పెద్ద డిస్‌ప్లే కలిగి ఉండటం నోట్‌ 9 ప్రత్యేకత. అంతేగాక.. ఈ ఫోన్‌ మొత్తం 1 టెరాబైట్‌ మెమోరీని సపోర్ట్‌ చేయగలగడం అదనపు ప్రత్యేకత. అంటే.. నోట్‌ 9లో 512 జీబీ ఇంటర్నల్‌ స్టోరేజ్‌తో పాటు మెమొరీ కార్డు ద్వారా మరో 512 జీబీ వరకు స్టోరేజ్‌ను పెంచుకునే సదుపాయం ఉంటుంది. అమెరికా మార్కెట్లో నోట్‌ 9 ప్రారంభ ధర 999డాలర్లుగా ఉంది. 6జీబీ ర్యామ్‌, 128జీబీ స్టోరేజ్‌ వేరియంట్‌ ధర 999డాలర్లు (భారత కరెన్సీలో దాదాపు రూ. 68,700), 8జీబీ ర్యామ్‌, 512 జీబీ స్టోరేజ్‌ వేరియంట్‌ ధర 1,250డాలర్లు (దాదాపు రూ. 85,900)గా ఉంది. అయితే ఈ ఫోన్‌ భారత్‌కు ఎప్పుడు వస్తుందన్న దానిపై శామ్‌సంగ్‌ స్పష్టమైన సమాచారం ఇవ్వలేదు. ఈ కొత్త నోట్‌9 ఫోన్‌ 1440ఐ2960 క్వాడ్‌ హెచ్‌డీ రిజల్యూషన్‌తో 6.4 అంగుళాల టచ్‌ స్క్రీన్‌ డిస్‌ప్లేతో లభించనుంది. నోట్‌ సిరీస్‌లో ఇప్పటి వరకు వచ్చిన స్మార్ట్‌ఫోన్‌ డిస్‌ప్లేలతో పోలిస్తే నోట్‌ 9 డిస్‌ప్లేనే పెద్దది. నోట్‌ 9 బ్యాటరీ 4000ఎంఏహెచ్‌ సామర్థ్యంతో మార్కెట్లోకి వచ్చింది. ఈ ఫోన్‌కు 40 సెకన్ల పాటు ఛార్జింగ్‌ పెడితే 30 నిమిషాలు వినియోగించుకోవచ్చని శామ్‌సంగ్‌ తెలిపింది. వెనుకవైపు రెండు 12 మెగాపిక్సెల్‌ , ముందు 8 ఎంపీ కెమెరాలను ఇందులో అమర్చారు.
మీ స్నేహితులకు రికమెండ్ చెయ్యండి